Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита, Томислав Цветковски со службена легитимација број 28-0004 и Соња Налбанти- Димоска со службена легитимација број 28-0009, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа на Град Скопје, со седиште на ул.Никола Вапцаров бр.11, застапуван од Директорот Изеир Мемеди и со Записник ИП1 број 16-487 од 01.12.2023 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/21, 99/22, 236/22, 65/23) го донесе следното

**Р Е Ш Е Н И Е**

Се наредува на Изeир Мемеди, Директор на ЈУ Меѓуопштински центар за социјална работа на Град Скопје (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, Законот за семејството („Службен весник на Република Македонија” број 80/92, 09/96, 38/2004, 33/2006, 84/2008, 67/2010, 156/2010, 39/2012, 44/2012, 38/2014, 115/2014, 104/2015, 150/2015 и ,,Службен весник на РСМ,, бр.53/21), подзаконските, општите, поединечните и другите акти донесени врз нивна основа, да ги преземе следните мерки во роковите и од страна на одговорното лице:

* 1. Центарот, по добиеното барање мислење број 0801-59/224 од 30.06.2023 година од надлежниот суд, да спроведе постапка за мирење на брачните другари и постапка за доверување на малолетните деца, согласно член 237 став 3 од Законот за семејството.

**Рок за извршување на изречената инспекциска мерка е веднаш по приемот на решението и постојано.**

* 1. Во случај кога Центарот по добиено барање мислење од надлежен суд да спроведе постапка за доверување на малолетните деца, не може во предвидениот законски рок да ги преземе сите потребни дејствија за целосно и правилно утврдување на фактичката состојба, да бара од Судот пролонгирање на постапката и при тоа да ги оправда причините за продолжување на рокот, односно да ги наведе јасно и прецизно дејствијата што треба да се преземат за правилно и целосно утврдување на фактичката состојба, согласно член 237 став 3 од Законот за семејството и член 94 од Законот за општата управна постапка (,,Службен весник на РМ,, бр. 124/2015).

**Рок за извршување на изречената инспекциска мерка е веднаш по приемот на решението и постојано.**

* 1. Пред да изготви наод и мислење на стручен тим, Центарот да изврши непосреден увид во домот заради утврдување на фактичката состојба во домаќинството и потребите на членовите на домаќинството од социјална заштита, да оствари соработка и да прибави соодветни стручни информации од школото каде учат малолетните деца, согласно член 115 од Законот за социјалната заштита.

**Рок за извршување на изречената инспекциска мерка е веднаш по приемот на решението и постојано.**

* 1. Центарот, работите сврзани со посебна заштита и помош на семејството да ги врши со методите на стручна, советодавна и советувалишна интердисциплинарна тимска работа, односно стручната документација- поединечен наод и мислење на стручен работник да е потпишан од соодветниот профил и наодот и мислењето на стручен тим да е потпишан од сите стручни работници кои учествуваат во работата со корисникот на услугата, согласно член 14 став 1 од Законот за семејството и член 28 и 31 од Правилникот за начинот на водење и содржината на евиденцијата за корисниците на правата од социјална заштита и документацијата за стручната работа( Службен весник на РМ,, број 171/2011).

**Рок за извршување на изречената инспекциска мерка е веднаш по приемот на решението и постојано.**

* 1. Центарот, во водењето на стручната работа да изготвува лист за следење на работата со корисникот на социјална услуга од секој профил поединечно, согласно член 281 од Законот за социјалната заштита и член 26 став 1 точка 1 од Правилникот за начинот на водење и содржината на евиденцијата за корисниците на правата од социјална заштита и документацијата за стручната работа( Службен весник на РМ,, број 171/2011).

**Рок за извршување на изречената инспекциска мерка е веднаш по приемот на решението и постојано.**

* 1. Раководното или друго овластено лице во установата за социјална заштита, е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки , согласно член 334 став 4 од Законот.

 Жалбата изјавена против ова решение, не го одлага неговото извршување.

**О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 3 од Законот за социјалната заштита, преку инспекторите за социјална заштита Томислав Цветковски со службена легитимација број 28-0004 и Соња Налбанти-Димоска со службена легитимација број 28-0009, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа на Град Скопје, застапуван од Директорот Изеир Мемеди и состави Записник ИП1 број 16-487 од 01.12.2023 година, во кој се констатирани недостатоци и неправилности во постапка за мирење на брачните другари и постапка за доверување на малолетните деца.

 Жалбата не го задржува извршувањето на решението согласно член 340 став 2 од Законот.

 Врз основа на изнесеното се одлучи како во диспозитивот на ова решение

 **Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

 Подносителот на жалба плаќа административна такса за жалба во износ од 250,00 денари.

 Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-487 од 07.12.2023 година.

 Инспектори за социјална заштита:

Томислав Цветковски-виш инспектор

 Соња Налбанти-Димоска-инспектор